喜呂令防歸
作者：韓元吉
朝代：宋

paragraphs: 閒居玩編簡，蕭然罕朋儔。
古士信可佳，欲語不見酬。
豈如平生交，臭味能相投。
別久得會面，笑談解人憂。
況君復比鄰，共此一壑幽。
招邀接步武，文字資討求。
昨朝喜君來，快若沈疴瘳。
開口四五笑，亹亹談未休。
鷄鳴任風雨，疇能記窮愁。
因知名教地，至樂真天游。
新凉動梧竹，柴門掩清秋。
三徑無雜華，茙葵散金甌。
年豐魚蟹熟，樽酒亦易謀。
相過勿厭數，此外俱悠悠。